b'\n_START_ARTICLE_\nJosef Ornig\n_START_SECTION_\n\xc5\xbdivljenje in delo\n_START_PARAGRAPH_\nV Ptuju je obiskoval ljudsko \xc5\xa1olo in 1. razred gimnazije, se nato izu\xc4\x8dil za peka in kot pekovski pomo\xc4\x8dnik potoval po Nem\xc4\x8diji, Franciji in Angliji. Po povratku na Ptuj je za\xc4\x8del uporabljati dobljene izku\xc5\xa1nje, odprl pekarno ter za\xc4\x8del delovati pri gasilcih, v gradbenem in olep\xc5\xa1evalnem dru\xc5\xa1tvu ter bil med pobudniki ustanovitve ptujskega kopali\xc5\xa1\xc4\x8de in ljudskega vrta. Hitro se je uveljavil v gospodarstvu in politiki. Leta 1888 je bil izvoljen v ob\xc4\x8dinski svet ter bil v letih 1894\xe2\x88\x921918 ptujski \xc5\xbeupan. V letih 1896-1902 in 1909-1914 je bil poslanec de\xc5\xbeelnega zbora v Gradcu. V \xc4\x8dasu njegovega \xc5\xbeupanovanja se je Ptuj za\xc4\x8del hitro in vsestransko razvijati; hkrati je Ornig svoje politi\xc4\x8dno delo na\xc4\x8drtno usmerjal h krepitvi nem\xc5\xa1tva v mestu in njegovi okolici. Bil je med pobudniki ustanovitve lista \xc5\xa0tajerc, okoli katerega se je pred 1. svetovno vojno in med njo razvilo mo\xc4\x8dno \xc5\xa1tajercijansko gibanje._NEWLINE_Kot politik de\xc5\xbeelnega zbora je zastopal gospodarske interese ptujskega okraja z idejo zgraditve velike hidroelektrarne na Dravi, z nastopanjem za gradnjo za \xc5\xbeeleznice Dunaj\xe2\x80\x94Split preko Ptuja ter s prizadevanjem za regulacijo Pesnice. Med vojno pa je organiziral gibanje proti majni\xc5\xa1ki deklaraciji.'